Davao
Store norske leksikon,Geografi,Verdens geografi,Asia,Filippinenes geografi
Davao er en by i Filippinene, ved Davaobukta på den sørøstlige delen av øya Mindanao. Byen har 1 866 000 innbyggere (2021). Ingen andre byer i Filippinene har et større areal enn Davao (2443 kvadratkilometer). 32 kilometer sørøst for Davao ligger Apo, som er Filippinenes høyeste fjell; 2954 meter over havet.
Næringsliv og transport Davao er et viktig handelssenter med eksport av manilahamp, bananer, ananas, kokosnøtter, kaffe og tømmer. Det foregår fiske i Davaobukta. Byen har en variert industrivirksomhet, blant annet et stort stålvalseverk. I havnen er det terminaler for container- og cruiseskip. Sju kilometer øst for byen ligger Francisco Bangoy internasjonale flyplass. Kultur og kunnskap I byen er det et eget museum for skjeletter av hvaler, haier, delfiner, krokodiller og elefanter og et museum viet Davaos historie og etnografi. I Davao er det fem universiteter, det eldste er fra 1905. Les mer i Store norske leksikon Filippinenes geografi Økonomi og næringsliv i Filippinene Filipinnene